Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 482/09/8802	Košice I, 10.4.2013
EEČ : 2-63-103-2013

U Z N E S E N I E

Trestná vec:	obvinený XXXXX a spol. 
Zločin:	Ublíženie na zdraví podľa § 155 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, , Slovensko
 - obv. XXXXX a obv. XXXXX spoločne dňa 10.06.2009 asi o 21.00 hod. v Košiciach v areáli bane Bankov v budove jednej z výmenníkových staníc fyzicky napadli XXXXX tak, že ho opakovane ležiaceho na zemi kopali a udierali päsťami do oblasti hlavy, krku a hrudníka, čím mu spôsobili otras mozgu, zlomeninu štvrtého rebra vľavo,  podvrtnutie krčnej chrbtice, krvnú podliatinu ľavého oka, početné odreniny a krvné podliatiny tváre a hrudnej steny, ktoré si museli vyžiadať práceneschopnosť po dobu 4 týždňov, 
	- obv. XXXXX sám dňa 10.06.2009 v čase okolo 21.00 hod. v Košiciach v areáli bane Bankov v budove jednej z výmenníkových staníc odcudzil pošk. XXXXX čiernu brašnu s osobnými vecami a nabíjačkou na mobilný telefón, ktorú mal pri sebe a z vrecka na košeli mobilný telefón zn. NOKIA 3310, čím menovanému spôsobil škodu vo výške asi 50,- €, 

lebo je trestné stíhanie neprípustné podľa § 9 odsek 1 písmeno d

Odôvodnenie:
	Uznesením vyšetrovateľa Okresného riaditeľstva PZ, Odbor kriminálnej polície XXXXX ČVS: ORP-XXXXX zo dňa 11.06.2009 bolo podľa § 199 ods. 1 Trestného zákona začaté trestné stíhanie pre zločin lúpeže formou spolupáchateľstva podľa § 20 k § 188 ods. 1 Trestného zákona a uznesením zo dňa 23.06.2009 podľa § 206 ods. 1 Trestného poriadku vznesené obvinenie XXXXX a XXXXX pre zločin ublíženia na zdraví v štádiu pokusu formou spolupáchateľstva podľa § 14 ods.1, § 20, § 155 ods.1 Trestného zákona a XXXXX pre prečin krádeže podľa § 212 ods. 2 písm.c/ Trestného zákona pre skutky, ako sú uvedené vo výroku tohto uznesenia.

	Pre neprítomnosť poškodeného XXXXX bolo vyšetrovateľom trestné stíhanie dňa 22.10.2009 prerušené.
	Vyšetrovateľom boli zadovážené úmrtné listy, z ktorých vyplýva, že obv. XXXXX dňa 06.09.2012 a obv. XXXXX dňa 30.08.2011 zomreli a preto v trestnom konaní uznesením zo dňa 12.03.2013 pokračoval. 

	Keďže v zmysle § 9 ods. 1 písm. d/ Trestného poriadku proti tomu, kto zomrel alebo bol vyhlásený za mŕtveho trestné stíhanie nemožno začať, a ak už bolo začaté nemožno v ňom pokračovať a musí byť zastavené, bolo trestné stíhanie podľa § 215 ods.1 písm. d/ Trestného poriadku proti obom obvineným zastavené. 

Poučenie:
Proti tomuto uzneseniu je prípustná sťažnosť do 3 dní od jeho oznámenia na tunajšiu prokuratúru.
O sťažnosti, ktorá má odkladný účinok, rozhodne prokurátor Krajskej prokuratúry Košice.

JUDr. Albína Grandelisová
prokurátorka